हुलाकी राजमार्गको कुल लम्बाइ एक हजार सात सय ९२ किलोमिटर छ । यसले तराईको पूर्वी भेगदेखि पश्चिमसम्मलाई छुन्छ । यो राजमार्ग सम्पूर्ण मधेस–तराईलाई जोड्ने कडी बन्नेवाला थियो र अझै पनि छ । तर, त्यस्तो बनाउन सकिएको छैन । यो आयोजना थालनी भएपछि नेपाल सरकारले अन्य क्षेत्रमा ठुल्ठूला आयोजना सम्पन्न गरेको छ । तर, यो आयोजना अझै सम्पन्न भएन । मधेसी जनताले यही संशय पालेका छन् कि राज्यले हामीलाई फरक व्यवहार त गरिरहेको छैन ? नत्र किन अन्य क्षेत्रमा भटाभट सडक निर्माण हुन्छ र हाम्रो क्षेत्रमा सुरु भएको सडक आधा शताब्दी पार गर्दा पनि सम्पन्न हुँदैन ?
